ግብጽ በኮፕቲክ  ቤተክርስቲያኖች ላይ የቦምብ ጥቃት ፈጽመዋል ባለቻቸው  36 ተጠርጣሪዎች ላይ የሞት ቅጣት ወሰነች
የግብፅ ፍርድ ቤት  እኤአ በ2017 በአሌክሳንደሪያ እና በታንታ በሚገኙት የኮፕቲክ ቤተክርስቲያኖች ላይ የቦምብ ጥቃትን ፈጽመዋል በተባሉ 36 ተጠርጣሪዎች  በሞት እንዲቀጡ ትዕዛዝ አስተላለፈች ፡፡ግብጽ ውስጥ እኤአ ከ2016 እስከ 2017 ድረስ በዋና ከተማዋ ካይሮ፣ አሌክሳንደሪያ እና በታንታ ከተማዎች በሚገኙ የኮፕቲክ ቤተክርስቲያኖች ላይ የቦምብ ጥቃት በመድረሱ ምክንያት ከ80 በላይ የሚሆኑ ንፁሃን የሃገሪቱ ዜጎች ለህልፈት ተዳርገዋል፡፡ከአንድ ዓመት በፊት ባሳለፍነው የፈረንጆቹ ዓመት ሚያዝያ 2017 ላይ ቦምብ የታጠቁ የአጥፍቶ ጠፊዎች ቡድን ታንታ በሚገኘው የቅዱስ ጊዮርጊስ እና በአሌክሳንደሪያ የሚገኘውን የቅዱስ ማርቆስ ካቴድራል ቤተክርስቲያን በእለተ ሆሳእና ባደረሱት የቦምብ ጥቃት በቤተክርስቲያኑ የነበሩት 46 የሚሆኑ ዜጎች ለሞት ተዳርገዋል፡፡በርካታ ዜጎች ደግሞ የአካል ጉዳት ደርሶባቸዋል፡፡ በሁለቱም አብያተ ክርስቲያናት ላይ ለደረሰው ጥቃት ደግሞ አይ ኤስ (ዳኢሽ) ኃላፊነቱን መውሰዱ የሚታወስ ነው፡፡በግብፅ 96 ሚሊዮን ከሚጠጋው የህዝብ ብዛት ውስጥ 10 በመቶ የሚሆኑት የክርስትና እምነት ተከታዮች ሲሆኑ የአሸባሪው ቡድን አይ ኤስ ኢላማ እየሆኑ እንደሚገኙ ነው የተገለፀው፡፡ጥቃት ሲያደርሱ ከነበሩት የአይ ኤስ አባላትም ሰባቱ በሃገሪቱ ፖሊስ ወዲያው ተገድለዋል፡፡ አሁን ደግሞ የግብፅ ፖሊስ በወቅቱ ጥቃት ሲደርስ ተባባሪ ነበሩ እና ከአሸባሪው ቡድን ጋር ግንኙነት የነበራቸው ያላቸውን 48 ተጠርጣሪዎችን በቁጥጥር ሥር አውሎ ጉዳያቸው በፍርድ ቤት እንዲታይ ሲያደርግ ቆይቷል፡፡አህራም ኦን ላይን እንደዘገበው የሃገሪቱ ፍርድ ቤት 36 በሚሆኑት ተጠርጣሪዎች ላይ በሞት እንዲቀጡ ትእዛዝ አስተላልፏል፡፡ 